CELEX: 
Language: mt
Date: 2017-09-29 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/1011 tal-Parlament Ewropew u tal-Kunsill, li għandu l-għan jispeċifika kif il-kriterji tal-Artikolu 20(1)(c)(iii) għandhom jiġu applikati biex jiġi evalwat jekk ċerti attivitajiet jirriżultawx f’impatti sinifikanti u avversi għall-integrità tas-swieq, għall-istabbiltà finanzjarja, għall-konsumaturi, għall-ekonomija reali, jew għall-finanzjament tal-unitajiet domestiċi u tan-negozji fi Stat Membru wieħed jew aktar

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment (ir-Regolament dwar il-Parametri Referenzjarji) jintroduċi qafas komuni sabiex tiġi żgurata l-preċiżjoni u l-integrità tal-parametri referenzjarji għall-istrumenti finanzjarji, għall-kuntratti finanzjarji jew għall-fondi ta’ investiment fl-Unjoni Ewropea. B’dan il-mod, għandu l-għan li jikkontribwixxi għall-funzjonament tas-suq intern, filwaqt li jintlaħaq livell għoli ta’ protezzjoni għall-konsumatur u għall-investitur.
            
            
               Dan ir-Regolament Delegat huwa msejjes fuq it-tisħiħ fakultattiv ta’ pożizzjoni fir-Regolament dwar il-Parametri Referenzjarji. Il-kwistjoni ta’ sussidjarjetà ġiet koperta fil-valutazzjoni tal-impatt fir-Regolament dwar il-Parametri Referenzjarji.
            
            
               2.IL-KONSULTAZZJONIJIET TA’ QABEL L-ADOZZJONI TAL-ATT
            
            
               Il-Kummissjoni tat mandat lill-Awtorità Ewropea tat-Titoli u s-Swieq (European Securities and Markets Authority, ESMA) biex tagħtiha pariri tekniċi dwar l-atti delegati possibbli għar-Regolament dwar il-Parametri Referenzjarji. L-ESMA tat dawn il-pariri lill-Kummissjoni fl-10 ta’ Novembru 2016. Fit-tħejjija tal-pariri tekniċi tagħha, l-ESMA organizzat żewġ konsultazzjonijiet pubbliċi, waħda fi Frar-Marzu 2016 (51 tweġiba ppubblikati
                  1
               ) u l-oħra f’Ġunju 2016 (33 tweġiba ppubblikati
                  2
               ). Hija organizzat ukoll smigħ pubbliku fid-29 ta’ Frar 2016. Il-Kummissjoni pparteċipat f’laqgħat tat-task force tal-ESMA li ħejjiet il-pariri u s-smigħ pubbliku, u ħadet inkonsiderazzjoni t-tweġibiet tal-konsultazzjoni meta fasslet ir-Regolament Delegat. 
            
            
               B’mod ġenerali, dawk li wieġbu fil-konsultazzjoni tal-ESMA dwar l-abbozz tal-pariri tekniċi, qablu mal-approċċ tal-ESMA. Dan l-approċċ jistabbilixxi lista mhux eżawrjenti ta’ kriterji li l-awtoritajiet kompetenti għandhom jikkunsidraw flimkien, abbażi ta’ xi jkun il-każ. Dawk li wieġbu ma qisux li huwa meħtieġ li jiżdiedu aktar kriterji ma’ dawk elenkati f’dan ir-Regolament Delegat. Xi suġġerimenti aktar iddettaljati tqiesu għall-parir tekniku finali; xi kummenti oħra ma rreferewx għad-dettalji tal-pariri, iżda għal kwistjonijiet relatati. 
            
            
               Rispondent ġibed l-attenzjoni għall-fatt li l-valur tal-istrumenti finanzjarji, tal-kuntratti finanzjarji u tal-fondi ta’ investiment marbutin ma’ parametru referenzjarju fi Stat Membru, jista’ jogħla bil-preżenza ta’ kustodji kbar. Dan ġie ċċarat fi premessa ta’ dan ir-Regolament Delegat. Fir-Regolament Delegat ġie indirizzat kumment ieħor dwar il-kwistjoni tas-sostitwibbiltà ta’ parametru referenzjarju meta jiġi deċiż jekk dan huwiex ta’ importanza kritika jew le. Madankollu, in-nuqqas ta’ sostituti huwa diġà wieħed mill-kriterji obbligatorji stabbiliti fl-Artikolu 20(1)(c)(ii) tar-Regolament dwar il-Parametri Referenzjarji. 
            
            
               L-ESMA staqsiet speċifikament jekk il-kunċett ta’ “parti sinifikanti”, kif użat f’ħafna mill-kriterji li pproponiet, għandux jiġi żviluppat aktar f’termini ta’ perċentwali jew ta’ firxiet ta’ valuri. Il-fehmiet ta’ dawk li wieġbu għal din il-mistoqsija kienu maqsumin. Filwaqt li xi wħud jippreferu li l-ESMA tkompli tiżviluppa l-kunċett, oħrajn jaqblu mal-ESMA li dan ikun diffiċli ferm, u nnutaw li limiti kwantitattivi bħal dawn jistgħu jeħtieġu aġġustamenti frekwenti bħala tweġiba għall-iżviluppi tas-suq u għall-iżviluppi ekonomiċi fl-Istati Membri. Filwaqt li jiġu analizzati l-vantaġġi u l-iżvantaġġi tal-limiti kwantitattivi, jidher f’loku li dawn ma jiġux definiti fir-Regolament Delegat, peress li l-leġiżlazzjoni ma tkunx flessibbli biżżejjed biex jiġi żgurat li jistgħu jiġu aġġustati biex jirrispondu għall-iżviluppi ekonomiċi u tas-suq u għal fatturi rilevanti oħra. Dan huwa konsistenti mar-Regolament dwar il-Parametri Referenzjarji, li jsemmi l-użu ta’ taħlita ta’ kriterji kwalitattivi u kwantitattivi biex l-awtoritajiet kompetenti jingħataw biżżejjed flessibbiltà ħalli jikklassifikaw il-parametri referenzjarji bħala ta’ importanza kritika, anki jekk ma jaqbżux il-limiti kwantitattivi.
            
            
               Min-naħa tagħha, il-Kummissjoni organizzat laqgħat bilaterali ma’ diversi partijiet ikkonċernati biex tiddiskuti l-kontenut ta’ dan ir-Regolament delegat fl-2016 u fl-ewwel trimestru tal-2017. Kellha wkoll żewġ laqgħat mal-grupp tal-esperti rilevanti, li matulhom il-miżuri delegati ġew diskussi mal-esperti mill-ministeri tal-finanzi u mal-awtoritajiet superviżorji tal-Istati Membri u ma’ osservaturi mill-Parlament Ewropew u mill-ESMA. 
            
            
               Il-pubbliku ġie mistieden biex jipprovdi feedback dwar l-abbozz tar-Regolament Delegat tal-Kummissjoni wara konsultazzjoni interna bejn is-servizzi tal-Kummissjoni mit-22 ta’ Ġunju 2017 sal-20 ta’ Lulju 2017. Ma kien hemm l-ebda kumment speċifiku dwar dan l-Att Delegat.
            
            
               3.L-ELEMENTI ĠURIDIĊI TAL-ATT DELEGAT
            
            
               Dan ir-Regolament Delegat jistabbilixxi kif il-kriterji msemmija fl-Artikolu 20(1)(c) (iii) tar-Regolament dwar il-Parametri Referenzjarji għandhom jiġu applikati sabiex jiġi vvalutat l-impatt potenzjali tad-diskontinwità jew tal-inaffidabbiltà tal-parametru referenzjarju għall-integrità tas-swieq, għall-istabbiltà finanzjarja, għall-konsumaturi, għall-ekonomija reali, jew għall-finanzjament tal-unitajiet domestiċi u tan-negozji fi Stat Membru wieħed jew aktar.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.9.2017
            
            
               li jissupplimenta r-Regolament (UE) 2016/1011 tal-Parlament Ewropew u tal-Kunsill, li għandu l-għan jispeċifika kif il-kriterji tal-Artikolu 20(1)(c)(iii) għandhom jiġu applikati biex jiġi evalwat jekk ċerti attivitajiet jirriżultawx f’impatti sinifikanti u avversi għall-integrità tas-swieq, għall-istabbiltà finanzjarja, għall-konsumaturi, għall-ekonomija reali, jew għall-finanzjament tal-unitajiet domestiċi u tan-negozji fi Stat Membru wieħed jew aktar
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta' Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014
                  3
               , u b'mod partikolari l-Artikolu 20(6)(c) tiegħu,
            
            
               Billi:
            
            
               (1)Fid-dawl tan-natura ġenerali tal-kundizzjoni kwalitattiva tal-Artikolu 20(1)(c)(iii) tar-Regolament (UE) 2016/1011 u l-ħtieġa li tkun żgurata l-applikazzjoni konsistenti ta’ din il-kundizzjoni mill-awtoritajiet kompetenti, huwa xieraq li jiġi stabbilit kif, fil-kuntest ta’ parametri referenzjarji ta’ importanza kritika, (i) il-waqfien tal-għoti ta’ parametru referenzjarju, jew (ii) l-għoti ta’ parametru referenzjarju abbażi ta’ dejta tal-input li ma tibqax tirrappreżenta b’mod sħiħ is-suq jew ir-realtà ekonomika sottostanti, jew (iii) l-għoti ta’ parametru referenzjarju abbażi ta’ dejta tal-input inaffidabbli, jista’ jkollhom impatt sinifikanti u avvers fuq l-integrità tas-swieq, l-istabbiltà finanzjarja, il-konsumaturi, l-ekonomija reali, jew il-finanzjament tal-unitajiet domestiċi u tan-negozji fi Stat Membru wieħed jew aktar.
            
            
               (2)Parametri referenzjarji ta’ importanza kritika jintużaw ta’ spiss fi Stati Membri li ma humiex l-Istat Membru minn fejn dawn jingħataw u jintużaw b’mod differenti, u dan jiddependi fuq l-Istat Membru li fih jintużaw. Għalhekk hemm potenzjal għal impatt sinifikanti f’wieħed jew f’aktar Stati Membri, jew fil-livell tal-Unjoni. Bl-istess mod, hemm potenzjal għal impatt avvers sinifikanti fir-rigward ta’ kriterju wieħed jew aktar imsemmija fl-Artikolu 20(1)(c)(iii). Għaldaqstant huwa importanti li titwettaq valutazzjoni kemm fil-livell nazzjonali u tas-suq kif ukoll fil-livell tal-Unjoni.
            
            
               (3)Ir-Regolament (UE) 2016/1011 jelenka ħames oqsma fejn jista’ jkun hemm impatti avversi sinifikanti. Filwaqt li l-integrità tas-swieq tiffoka fuq is-suq għal prodott finanzjarju speċifiku, l-istabbiltà finanzjarja tirreferi għas-sistema finanzjarja ta’ Stat Membru jew tal-Unjoni b’mod ġenerali. Il-konsumaturi huma primarjament affettwati permezz tal-istrumenti finanzjarji u tal-fondi ta’ investiment, inklużi l-fondi tal-pensjonijiet li jkunu investew fihom u l-kuntratti finanzjarji li jkunu ffirmaw marbutin mal-parametru referenzjarju ta’ importanza kritika inkwistjoni. L-impatt potenzjali fuq l-ekonomija reali huwa direttament relatat mal-valur tal-istrumenti finanzjarji, mal-kuntratti finanzjarji u mal-fondi ta’ investiment li huma marbutin ma’ dan il-parametru referenzjarju. L-impatt potenzjali fuq il-finanzjament tal-unitajiet domestiċi u tan-negozji x’aktarx li jiżdied mal-valur tas-self pendenti, skont id-daqs tal-ekonomija. Il-konsumaturi u l-finanzjament tal-unitajiet domestiċi u tan-negozji huma aktar vulnerabbli għal impatti avversi fejn il-livell totali ta’ dejn tal-unitajiet domestiċi u tan-negozji jkun wieħed għoli,
            
            
               ADOTTAT DAN IR-REGOLAMENT:
            
            
               Artikolu 1
                  Valutazzjoni mill-awtoritajiet kompetenti
            
            
               1.L-awtoritajiet kompetenti għandhom jevalwaw jekk ikunx hemm impatt sinifikanti u avvers fuq l-integrità tas-swieq, l-istabbiltà finanzjarja, il-konsumaturi, l-ekonomija reali, jew il-finanzjament tal-unitajiet domestiċi u tan-negozji fi Stat Membru wieħed jew aktar, kif imsemmi fl-Artikolu 20(1)(c)(iii) tar-Regolament (UE) 2016/1011, skont il-kriterji msemmija fl-Artikoli 2, 3, 4, 5 u 6.
            
            
               2.Meta l-awtoritajiet kompetenti jaħsbu li għandu jseħħ impatt sinifikanti u avvers bħal dan f’aktar minn Stat Membru wieħed, huma għandhom iwettqu valutazzjoni separata għal kull Stat Membru kkonċernat, kif ukoll valutazzjoni ġenerali għall-Istati Membri kollha. 
            
            
               Artikolu 2
                  Impatt sinifikanti u avvers fuq l-integrità tas-swieq 
            
            
               L-awtoritajiet kompetenti għandhom jevalwaw jekk ikunx hemm impatt sinifikanti u avvers fuq l-integrità tas-swieq skont il-kriterji li ġejjin:
            
            
               (a)il-valur tal-istrumenti finanzjarji li huma marbutin mal-parametru referenzjarju, kemm direttament kif ukoll indirettament f’taħlita ta’ parametri referenzjarji, u li huma nnegozjati fiċ-ċentri ta’ negozjar fl-Istati Membri inkwistjoni, kemm f’termini assoluti kif ukoll apparagun tal-valur totali tal-istrumenti finanzjarji li huma nnegozjati f’ċentri tan-negozjar f’dawn l-Istati Membri;
            
            
               (b)il-valur tal-kuntratti finanzjarji li huma marbutin mal-parametru referenzjarju, kemm direttament kif ukoll indirettament f’taħlita ta’ parametri referenzjarji fl-Istati Membri inkwistjoni, kemm f’termini assoluti kif ukoll apparagun tal-valur totali tal-kuntratti finanzjarji pendenti fl-Istat Membru kkunsidrat;
            
            
               (c)il-valur tal-fondi ta’ investiment li huma marbutin mal-parametru referenzjarju għall-kejl tal-prestazzjoni tagħhom, kemm direttament kif ukoll indirettament f’taħlita ta’ parametri referenzjarji, fl-Istati Membri kkunsidrati, kemm f’termini assoluti kif ukoll apparagun tal-valur totali tal-fondi ta’ investiment awtorizzati jew innotifikati għall-kummerċjalizzazzjoni f’dawn l-Istati Membri;
            
            
               (d)jekk il-parametru referenzjarju kienx innominat, skont l-Artikolu 28(2) tar-Regolament Nru 2016/1011, bħala sostitut potenzjali għal parametri referenzjarji oħra, jew jekk kienx diġà ntuża bħala suċċessur għal parametri referenzjarji oħra li huma inklużi fil-lista tal-parametri referenzjarji ta’ importanza kritika msemmija fl-Artikolu 20(1) tar-Regolament (UE) 2016/1011;
            
            
               (e)b’referenza għall-istandards għall-finijiet tal-kontabilità jew għal finijiet regolatorji oħra:
            
            
               (i)jekk il-parametru referenzjarju jintużax bħala referenza għal regolamentazzjoni prudenti, bħalma huma r-rekwiżiti ta' kapital, ta’ likwidità u ta’ ingranaġġ;
            
            
               (ii)jekk il-parametru referenzjarju jintużax fl-istandards internazzjonali tal-kontabilità.
            
            
               Artikolu 3
                  Impatt sinifikanti u avvers fuq l-istabbiltà finanzjarja
            
            
               L-awtoritajiet kompetenti għandhom jevalwaw jekk ikunx hemm impatt sinifikanti u avvers fuq l-istabbiltà finanzjarja skont il-kriterji li ġejjin:
            
         
         
            
               (a)il-valur tal-istrumenti finanzjarji, tal-kuntratti finanzjarji u tal-fondi ta’ investiment li huma marbutin mal-parametru referenzjarju, kemm direttament kif ukoll indirettament f’taħlita ta’ parametri referenzjarji fl-Istati Membri inkwistjoni, kemm f’termini assoluti kif ukoll apparagun:
            
            
               (i)tal-assi totali tas-settur finanzjarju f’dawn l-Istati Membri;
            
            
               (ii)tal-assi totali tas-settur bankarju f’dawn l-Istati Membri;
            
            
               (b)il-vulnerabbiltà tal-istituzzjonijiet finanzjarji li jkunu ffirmaw jew investew fl-istrumenti finanzjarji, fil-kuntratti finanzjarji u fil-fondi ta’ investiment li huma marbutin mal-parametru referenzjarju.
            
            
               Artikolu 4
                  Impatt sinifikanti u avvers fuq il-konsumaturi
            
            
               L-awtoritajiet kompetenti għandhom jevalwaw jekk ikunx hemm impatt sinifikanti u avvers fuq il-konsumaturi skont il-kriterji li ġejjin:
            
            
               (a)b’referenza għall-istrumenti finanzjarji u għall-fondi ta’ investiment offruti lill-konsumaturi:
            
            
               (i)il-valur tal-istrumenti finanzjarji u tal-fondi ta’ investiment li huma marbutin mal-parametru referenzjarju, kemm direttament kif ukoll indirettament f’taħlita ta’ parametri referenzjarji, mibjugħa lill-konsumaturi fl-Istati Membri inkwistjoni, kemm f’termini assoluti kif ukoll apparagun tal-valur totali tal-istrumenti finanzjarji u tal-fondi ta’ investiment mibjugħa lill-investituri individwali f’dawn l-Istati Membri;
            
            
               (ii)stima tal-għadd ta’ konsumaturi li xtraw strumenti finanzjarji u fondi ta’ investiment li huma marbutin mal-parametru referenzjarju, kemm direttament kif ukoll indirettament f’taħlita ta’ parametri referenzjarji fl-Istati Membri inkwistjoni, kemm f’termini assoluti kif ukoll apparagun tal-popolazzjoni totali f’dawn l-Istati Membri;
            
            
               (b)b’referenza għall-istituzzjonijiet għall-provvista tal-irtirar okkupazzjonali:
            
            
               (i)il-valur tal-iskemi tal-pensjoni li huma marbutin mal-parametru referenzjarju, li huma mħaddmin minn istituzzjonijiet għall-provvista tal-irtirar okkupazzjonali fl-Istati Membri inkwistjoni, kemm f’termini assoluti kif ukoll apparagun tal-valur totali tal-iskemi tal-pensjoni mħaddmin minn istituzzjonijiet għall-provvista tal-irtirar okkupazzjonali f’dawn l-Istati Membri;
            
            
               (ii)stima tal-għadd ta’ konsumaturi li jipparteċipaw f’istituzzjonijiet għall-provvista tal-irtirar okkupazzjonali li jħaddmu skemi tal-pensjoni li huma marbutin mal-parametru referenzjarju fl-Istati Membri inkwistjoni, kemm f’termini assoluti kif ukoll apparagun tal-popolazzjoni totali f’dawn l-Istati Membri;
            
            
               (iii)valutazzjoni tal-importanza tal-istituzzjonijiet għall-provvista tal-irtirar okkupazzjonali li jħaddmu skemi ta’ pensjoni li huma marbutin mal-parametru referenzjarju tal-introjtu tal-irtirar taċ-ċittadini tal-Istati Membri;
            
            
               (c)b’referenza għall-ftehimiet ta’ kreditu għall-konsumatur:
            
            
               (i)il-valur tal-ftehimiet ta’ kreditu għall-konsumaturi li huma marbutin mal-parametru referenzjarju fl-Istati Membri inkwistjoni, kemm f’termini assoluti kif ukoll apparagun tal-valur totali tal-ftehimiet ta’ kreditu għall-konsumaturi f’dawn l-Istati Membri;
            
            
               (ii)stima tal-għadd ta’ konsumaturi li għandhom ftehimiet ta’ kreditu sottoskritti li huma marbutin mal-parametru referenzjarju fl-Istati Membri inkwistjoni, kemm f’termini assoluti kif ukoll apparagun tal-popolazzjoni totali f’dawn l-Istati Membri;
            
            
               (iii)il-livell ta’ dejn tal-konsumaturi fl-Istati Membri inkwistjoni
            
            
               Artikolu 5
                  Impatt sinifikanti u avvers fuq l-ekonomija reali
            
            
               L-awtoritajiet kompetenti għandhom jivvalutaw jekk hemmx impatt sinifikanti u avvers fuq l-ekonomija reali billi jqisu l-valur tal-istrumenti finanzjarji, tal-kuntratti finanzjarji u tal-fondi ta’ investiment li huma marbutin mal-parametru referenzjarju, kemm direttament kif ukoll indirettament f’taħlita ta’ parametri referenzjarji fl-Istati Membri inkwistjoni, kemm f’termini assoluti kif ukoll apparagun tal-prodott nazzjonali gross ta’ dawn l-Istati Membri.
            
            
               Artikolu 6
                  Impatt sinifikanti u avvers fuq il-finanzjament tal-unitajiet domestiċi u tan-negozji
            
         
         
            
               L-awtoritajiet kompetenti għandhom jivvalutaw jekk ikunx hemm impatt sinifikanti u avvers fuq il-finanzjament tal-unitajiet domestiċi u tan-negozji fi Stat Membru wieħed jew aktar skont il-kriterji li ġejjin:
            
            
               (a)il-valur ta’ self lill-unitajiet domestiċi u lil korporazzjonijiet mhux finanzjarji li huma marbutin mal-parametru referenzjarju fl-Istati Membri inkwistjoni, kemm f’termini assoluti kif ukoll apparagun tal-valur totali tas-self lill-unitajiet domestiċi jew lil korporazzjonijiet mhux finanzjarji f’dawn l-Istati Membri;
            
            
               (b)stima tal-għadd ta’ unitajiet domestiċi li għandhom self sottoskritt li huma marbutin mal-parametru referenzjarju fl-Istati Membri inkwistjoni, kemm f’termini assoluti kif ukoll apparagun tal-għadd totali ta’ unitajiet domestiċi f’dawn l-Istati Membri;
            
            
               (c)stima tal-għadd ta’ korporazzjonijiet mhux finanzjarji li għandhom self sottoskritt li huma marbutin mal-parametru referenzjarju fl-Istati Membri inkwistjoni, kemm f’termini assoluti kif ukoll apparagun tal-għadd totali ta’ korporazzjonijiet mhux finanzjarji f’dawn l-Istati Membri;
            
            
               (d)il-livell ta’ dejn tal-unitajiet domestiċi u tal-kumpaniji fl-Istati Membri inkwistjoni
            
            
               Artikolu 7
                  Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 29.9.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  ĠU L 171, 29.6.2016, p. 1.